Aug 20,2017
అదనపు మూలధనంతో ఆదుకోవాలి
ముంబయి: బ్యాంకింగ్‌ రంగంలో అంతకంతకు పెరుగుతున్న మొండి బాకీల విషయమై భారతీయ రిజర్వు బ్యాంకు (ఆర్‌బీఐ) గవర్నర్‌ ఉర్జిత్‌ పటేల్‌ ఆవేదన వ్యక్తం చేశారు. పెరుగుతున్న ఎన్‌పీలను ఎదుర్కొంటూ నిలదొక్కుకోవాలంటే ప్రభుత్వ రంగ బ్యాంకులకు మరింత మూలధనం అందించాల్సిన అవసరముందని ఉర్జిత్‌ అభిప్రాయపడ్డారు. శనివారం ముంబయిలో సీఐఐ ఏర్పాటు చేసిన 'ఇన్‌సాల్వెన్సీ అండ్‌ బ్యాంక్‌రప్టసీ' జాతీయ సదస్సులో ఉర్జిత్‌ పాల్గొని ప్రసంగించారు. మొండి బాకీల భారాన్ని తగ్గించుకునేందుకు బ్యాంకులు మార్కెట్‌ నుంచి నిధులను సమీకరించడం, ప్రభుత్వం బ్యాంకుల్లో తమ వాటాను తగ్గించడంతో పాటు.. పలు రంగాల్లో అదనపు మూలధనాన్ని పెంచుకోవాల్సిన అవసరం ఎంతైనా ఉందని ఆయన అన్నారు. బ్యాంకింగ్‌ వ్యవస్థలో మొండి బాకీలు 9.6 శాతానికి చేరడం ఆమోదయోగ్యం కాదన్నారు. గత కొన్ని ఏండ్లుగా మొండి బాకీలు ఆందోళనకర స్థాయిలో పెరుగుతున్నాయన్నారు. దాదాపుగా చాలా ప్రభుత్వ రంగ బ్యాంకుల బ్యాలెన్ష్‌ షీట్లు ఆరోగ్యకరంగా లేవన్నారు.
మీ స్నేహితులకు రికమెండ్ చెయ్యండి